b'\n_START_ARTICLE_\nRinkeby\n_START_PARAGRAPH_\nRinkeby on yksi Ruotsin p\xc3\xa4\xc3\xa4kaupungin Tukholman kaupunginosista. Se sijaitsee l\xc3\xa4ntisen Tukholman alueella (V\xc3\xa4sterort), ja kuuluu hallinnollisesti Rinkeby-Kistan kaupunginosa-alueeseen. Aiemmin kaupunginosa muodosti yksin\xc3\xa4\xc3\xa4n Rinkebyn kaupunginosa-alueen. Kaupunginosaa rajaavat Kistan, Tenstan ja Bromstenin kaupunginosat sek\xc3\xa4 Sundbybergin kunta. Rinkeby tunnetaan miljoonaohjelma-prosessin tuotoksena. Vuoden 2009 lopussa 89,6 prosentilla sen asukkaista oli ulkomaalainen tausta, mutta ik\xc3\xa4ryhm\xc3\xa4ss\xc3\xa4 16\xe2\x80\x9364 per\xc3\xa4ti 93 prosenttia on ulkomaalaistaustaisia. Asukkaita on yhteens\xc3\xa4 noin 16\xc2\xa0000. Maa-alaltaan kaupunginosa on 1,27 neli\xc3\xb6kilometrin suuruinen. _NEWLINE_Kaupunginosassa on vuonna 1975 avattu Rinkebyn metroasema Tukholman metron sinisell\xc3\xa4 linjalla._NEWLINE_Vuonna 2004 Rinkebyss\xc3\xa4 oli 15\xc2\xa0613 asukasta. Rinkeby esiintyy ensimm\xc3\xa4isen kerran asiakirjoissa vuonna 1347 nimell\xc3\xa4 Rynkaby. Rinkeby on my\xc3\xb6s tullut kuuluisaksi siell\xc3\xa4 puhutun sosiolektin, rinkebysvenskan eli Rinkebyn ruotsin, takia.\n_START_SECTION_\nLevottomuudet\n_START_PARAGRAPH_\nVuonna 2010 Rinkebyss\xc3\xa4 oli kaksip\xc3\xa4iv\xc3\xa4isi\xc3\xa4 levottomuuksia, kun jopa 100 nuorta heitteli kivi\xc3\xa4, sytytti tulipaloja ja hy\xc3\xb6kk\xc3\xa4si paikallista poliisiasemaa vastaan. My\xc3\xb6s vuoden 2013 Tukholman mellakat ulottuivat kaupunginosaan._NEWLINE_Vuonna 2016 australialainen 60 Minutes -ohjelman kuvausryhm\xc3\xa4 vieraili kaupunginosassa tehdess\xc3\xa4\xc3\xa4n dokumenttia maahanmuuttokriisist\xc3\xa4. Kuvausryhm\xc3\xa4\xc3\xa4 heiteltiin esineill\xc3\xa4 ja ly\xc3\xb6tiin ja potkittiin ja kameramiehen jalan yli ajettiin autolla._NEWLINE_Samana vuonna Norjan yleisradion kuvausryhm\xc3\xa4\xc3\xa4 heiteltiin kivill\xc3\xa4 ja uhkailtiin heid\xc3\xa4n olleessaan paikallisen poliisin mukana kaupunginosassa._NEWLINE_Helmikuussa 2017 Rinkebyss\xc3\xa4 puhkesi levottomuuksia kun poliisi teki pid\xc3\xa4tyksen metroasemalla. Paikalle ker\xc3\xa4\xc3\xa4ntyi nuorisojoukko, joka kivitti poliisia, poltti autoja ja ry\xc3\xb6steli kauppoja. Poliisi vastasi ampumalla mellakoitsijoita. Dagens Nyheterin valokuvaajaa vastaan hy\xc3\xb6k\xc3\xa4ttiin, ja h\xc3\xa4nen kameransa varastettiin.'